Myanmar: Russia nih Ukraine a tuk awk si ko | The Chin Express\nMyanmar: Russia nih Ukraine a tuk awk si ko\nUknak firtu Myanmar ralkap cozah nih, “Russia nih Ukraine a tuk awk si ko. Mah nihhin Russia cu vawlei cungah a ṭhawng bikmi ram a sinak a langhter,” tiah tuni ah a chim.\nMyanmar ralkap nih a hriamnam tam deuh hi Russia sinah a cawkmi lawngte asi. Mah pinah UN Security Council zongah Russia nih Myanmar a dirkamh peng caah Myanmar ralkap nih cun pathian bantukin aa tlaihmi asi.\nRussia nih vanlawng, drone, tank le missile in Ukraine a tukmi cu vawleipi nih fak takin a mawhchiat i chiakha takin Russia sipuaizi an phih.\nNain, Myanmar ralkap cozah biachimtu ralbawi Zaw Min Tun nih cun, “Russia ralkap nih Ukraine an tukmi hi Russia ram hmunhnak caah a herhmi si caah an mawh lo.\n“Russia nih vawlei cungah ram ṭhawngbik a sinak a langhter,” tiin cathanh a chuah. Cathanh cu Russia ca in a chuah.\nNi kum ah, Myanmar ralkap lubik Min Aung Hlaing cu Russia khualipi Moscow ah a tlawng i Russia cozah ralkap hriamnam ser le zuartu Rosoboronexport company lutlai he tonbiaruahnak an ngei. Myanmar ralkap hriamnam serpiaknak kong an i ruah.\nRussia Ralkap Vuanci Pu Sergei sin zongah Min Aung Hlaing nih, “Russia nih na kan bawmhnak thawng in Myanmar cu innpa ram pawl lakah a ṭhawngbik ah kan i tel ve cang,” ati.\nMin Aung Hlaing nih Russia sinah a cawkmi ralkap vanlawng le hriamnam pawl hmang in mipi thimmi cozah uknak a chuh i rammi thong tampi a thah cang hna.\nRammi 1 million hrawng ralzaam dirhmun ah an um cang. Chin state lawngah ralzaam ting 1 deng an um cang.\nRussia nih nizaan ah Ukraine ram a tuk thokin atutiang ah sualnak ngei lo Ukraine rammi a zaza a thah cang hna. Ukraine rammi a tingting nunnak kawl in an zaam cuahmah hna — mah hi hmet law relchap.\nHlan ahcun Myanmar nih China sin deuh ah hriamnam a cawk tawn nain liamcia kum 10 chung cu Russia sinah a cawkmi tam deuh.\nHmasa thawngpangTang lam in Malaysia a ra Kawlrammi 16 an tlaih hoi hna\nHnu thawngpangAung La Nsang a sung ruangmang